《尚湖即事 其二》
明代·丁奉

绕室云闲似我，对溪山秃如僧。住宅碧筠黄树，生涯白藕红菱。

午市归农负担，夜邻返棹呼灯。钓弋俱当此境，野翁靡所不能。

作者简介：丁奉（一四八零—一五四一），字献之，号南湖，明常熟人。正德三年进士，授南吏部主事，晋郎中，以内艰归。居尚湖之滨，寄傲湖山，沈酣六籍。有《南湖留稿》、《南湖逸稿》。